Առաջին կրակոցները լսելուն պես Արմենը կանգնեց իր սայլի նստարանին ճակատամարտին հետևելու համար։ Նա վանքից մոտ երեք հարյուր մետրի վրա էր։ Արդյոք եկե՞լ էր փախչելու պահը։ Նա հայացք նետեց աջ կողմում գտնվող սարին։ Զինվորնե՜ր։ Հարյուրավոր զինվորներ դիրքավորվում էին սարի գագաթին։ Նրանք իշխում էին վանքին և գնդակոծում էին այն։ Պաշտպանվողները պատասխան կրակ բացեցին, սակայն հաջողության չհասան, քանի որ զինվորները թաքնվել էին ժայռերի հետևում։ Սարի գագաթին տեղադրված երկու գնդացիրներ գնդակների տարափ տեղացին վանքի վրա։